Naisen sukupuolielinten silpominen

**Naisen sukupuolielinten silpominen** (, lyh. FGM*)* tai **naisen ympärileikkaus** on islamiin ja pääasiassa afrikkalaiseen heimoperinteeseen kuuluva rituaali, jossa osa naispuolisen henkilön, yleensä alaikäisen tytön, ulkoisista sukupuolielimistä leikataan pois. Islaminuskossa rituaali on pakollinen vain Afrikkaan levinneessä shafi'i-koulukunnassa, mutta muutkin lakikoulukunnat hyväksyvät sen. 

Silpomista esiintyy varsinkin Afrikassa ja jonkin verran Lähi-idässä ja Etelä-Aasiassa.  Suomeen ilmiön toivat   somalipakolaiset 1990-luvun alussa. Afrikan sarvessa sijaitsevassa Somaliassa lähes kaikki naiset ovat joutuneet silvonnan äärimmäisten muotojen kohteeksi. 

Maailman terveysjärjestö WHO määrittelee naisen sukuelinten silpomiseksi ”kaikki menetelmät, joihin sisältyy naisen ulkoisten sukuelinten osittain tai kokonaan poistaminen tai joissa muutoin vahingoitetaan naisen ulkoisia sukuelimiä muista kuin lääketieteellisistä syistä”. Silpomisen muodot vaihtelevat jyrkästi. Kun Malesiassa tavallinen muoto on pelkkä neulanpisto, Afrikan sarvessa vallitsevana muotona on radikaali faraoninen leikkaus, jossa häpyhuulet ja klitoris poistetaan.

Naisten sukuelimien silpominen on länsimaissa yleisesti paheksuttua ja laissa kiellettyä. Suomessa silpominen tulkitaan törkeäksi pahoinpitelyksi. 6. helmikuuta on kansainvälinen tyttöjen sukuelinten silpomisen vastainen päivä.
## Syitä silpomiseen
Naisten sukupuolielinten silpominen on heimokulttuureissa esiintyvä rituaali. Sitä vastaavia muita rituaaleja ovat esimerkiksi tatuoinnit ja muu kehoon kohdistuva silpominen.  FGM on nähty aikuistumisriittinä, jolla voi olla useita tarkoituksia. Rituaalit lujittavat yksilön kiinnittymistä yhteisöön, mutta sukupuolielinten silpominen on nähty myös keinona kontrolloida miesten ja naisten seksuaalisuutta.    

Sukupuolielinten silpominen on siirtynyt myös uskontoon. Juutalaisuuteen ja islamiin kuuluu poikien ympärileikkaus ja islamiin myös tyttöjen silpominen.   

Nigerialaisen Igbo-yhteisön keskuudessa silpominen vähensi naisen seksuaalisuutta sekä asenteiden, käyttäytymisen että halun suhteen. Naisten seksuaalisuuden kontrollointi on ollut tärkeää etenkin endogaamisissa paimentolaiskulttuureissa. Niissä halutaan estää se, että naiset saisivat lapsia suvun ulkopuolisille, sillä lapsi  kuului isän heimoon, jolloin naisen suku menettäisi lapsen oman tulevaisuutensa resurssina. Neitsyyden kontrollointi on joskus saanut äärimmäisiä muotoja: naisen vagina voidaan ommella kiinni, ja siihen jätetään vain pieni aukko. Aviomiehen on tarkoitus leikata vagina auki hääyönä. Vaginan ompelulla taataan, ettei nainen ole voinut harrastaa seksiä ennen avioliittoa.  

## Silpomisen muodot

### Tyypit
Tyttöjen sukuelinten silpomisen muodot vaihtelevat alueellisesti lähes symbolisista muodoista Afrikassa esiintyviin hyvin radikaaleihin leikkauksiin.

#### Klitoris
* Tyypin Ia leikkauksessa poistetaan klitoriksen huppu. 
* Tyypin Ib leikkauksessa poistetaan klitoris osittain tai kokonaan.

#### Pienet häpyhuulet ja klitoris
* Tyypin IIa leikkauksessa poistetaan pienet häpyhuulet. 
* Tyypin IIb leikkauksessa poistetaan pienet häpyhuulet ja ainakin osa klitoriksesta. 
* Tyypin IIc leikkauksessa poistetaan pienet ja isot häpyhuulet ja ainakin osa klitoriksesta.

#### Faraoninen ympärileikkaus
* Tyypin III ympärileikkauksessa eli infibulaatiossa tai *faraonisessa ympärileikkauksessa* poistetaan kaikki ulkoiset sukuelimet.

#### Muut muodot
* Tyypillä IV viitataan muihin haitallisiin, ei-lääketieteellisistä syistä tehtyihin naisten sukuelinten muokkauksiin. Luokka sisältää muut, usein lähes symboliset toimenpiteet, joissa vuodatetaan verta pistämällä tai lävistämällä, mutta jotka eivät sisällä kudoksen poistamista.
85 % tyttöjen sukuelinten silpomisista on tyyppiä I tai II; 15 % on tyyppiä III, joka kuitenkin on yleinen Sudanissa, Somaliassa ja Djiboutissa.

## Haitat ja niiden korjaaminen
Euroopassa klitoriksen poistamista pidettiin aikaisemmin lääketieteellisenä hoitokeinona moniin sairauksiin tai ongelmiin. Sen katsottiin tehoavan esimerkiksi seuraaviin vaivoihin tai ilmiöihin: epilepsiaan, hysteriaan, lapsettomuuteen, hermostollisten sairauksien ehkäisemiseen naisilla, vähentämään naisten halukkuutta, ehkäisemään itsetyydytystä, masennukseen sekä lesbouden hallitsemiseen ja tukahduttamiseen. 

Nykyisin katsotaan, että silpomisesta ei ole terveydellistä hyötyä, vaan siitä aiheutuu fyysisiä ja psyykkisiä terveysongelmia. Niihin vaikuttavat  toimenpiteen tekijä, tekotapa, silpomisen laajuus ja leikkausolosuhteet. Alkeellisissa ja epähygieenisissä oloissa tehty silpominen aiheuttaa vakavampia terveyshaittoja kuin sairaalassa tehty toimenpide. 

On ehdotettu, että lainsäädännössä sallittaisiin silpomisen lievin muoto, pisto klitoriksen huppuun *(sunna light)*, koska tämä ei vahingoita seksuaalisia toimintoja. Ehdotus on torjuttu, vaikka toimenpide on lievempi kuin poikien ympärileikkaus, jossa poistetaan osa peniksen erogeenisesta kudoksesta. Perusteeksi on esitetty tyttöjen oikeus fyysiseen koskemattomuuteen. Esimerkiksi WHO vastustaa kaikkia tyttöjen ympärileikkauksen muotoja.

Silpomisen tuloksia voidaan jossakin määrin korjata plastiikkakirurgisin toimenpitein, joiden laajuus päätetään aina tapauskohtaisesti. Joskus toimenpiteeksi riittää pelkkä avaaminen, joka voidaan tehdä paikallispuudutuksessa; radikaaleissa tapauksissa saatetaan tarvita ihonsiirtoa, jolla ulkoisia sukuelimiä rekonstruoidaan. Ruotsissa korjausleikkauksia suorittaa Karoliininen instituutti ja Suomessa Töölön sairaalan plastiikkakirurgian klinikka. Julkisen sairaanhoidon piirissä korjataan ainoastaan toiminnallisia vaurioita; yksityislääkäreiden tekemistä esteettisistä operaatiosta ei ole täsmällistä tietoa. 

## Yleisyys

Naisten sukuelimien silvonta on yleisintä Afrikassa, ennen kaikkea maanosan muslimienemmistöisissä valtioissa, mutta tapaa harjoitetaan myös Lähi-idässä sekä Etelä- ja Kaakkois-Aasian islamilaisen väestön keskuudessa, missä sen yleisyydestä on esitetty vaihtelevia arvioita. Silpominen on yleisintä Somaliassa, jossa 97 prosenttia naisista on silvottu. Yli tai lähes 90 prosenttia naisista on silvottu lisäksi niin ikään muslimienemmistöisissä Egyptissä, Eritreassa, Malissa, Djiboutissa, Sierra Leonessa ja Sudanissa. Burkina Fasossa FGM oli yleisintä muslimeilla (82 %), mutta se oli tavallista myös luonnonuskontojen edustajien (73 %) ja kristittyjen (68 %) keskuudessa. 

Aiemmin uskottiin tavan keskittyneen lähinnä Afrikkaan, mutta Ruotsissa on havaittu, että 47 % Iranista, Irakista ja Kurdistanista tulleista tytöistä on leikattuja. Vuonna 2021 Ruotsissa arvioidaan olleen 40 000–50 000 ympärileikattua tyttöä tai naista.  THL arvioi ympärileikattujen tyttöjen ja naisten määräksi Suomessa noin 10 000 vuonna 2020. Useimmiten ympärileikkauksesta kertovat somalitaustaiset tytöt. 

Ennen silpomista on esiintynyt myös Keski-Amerikassa, ja 1800-luvulla englantia puhuvissa maissa itsetyydytyksestä tavattujen naisten klitoris saatettiin poistaa kokonaan tai osittain: jopa munasarjoja on 1800-luvulla poistettu. Osittaista poistoa on käytetty itsetyydytyksen ehkäisyyn Yhdysvalloissa vielä 1950-luvulla. Tiedossa on tapaus, jossa viisivuotiaalta tytöltä poistettiin klitoris masturboinnin lopettamiseksi vuonna 1948.

### Yleisyys eri maissa

FGM:n esiintyminen keskittyy maailmassa islamilaisiin maihin ja erityisesti Afrikkaan. Silvottujen naisten osuudet ovat enimmillään lähellä sataa prosenttia.  
## Silpominen ja islam
Sukuelinten rituaalinen silpominen oli Arabiassa, Afrikassa ja Indonesiassa yleistä jo ennen islamin syntyä. Islam on ainoa maailmanuskonto, johon naisten sukupuolielinten silpominen (FGM) on siirtynyt heimotavoista joko suositeltuna tai pakollisena riittinä. Islamin mukana FGM on levinnyt uusille alueille eri puolille maailmaa, Suomi mukaan lukien.       

Yleisintä FGM on Afrikassa, missä sitä esiintyy myös sellaisten heimojen keskuudessa, jotka eivät ole muslimeja. Nämä heimot elävät muslimiväestöjen läheisyydessä, kuten Egyptin koptit tai Etiopian somalit. Aasiassa FGM tunnetaan lähinnä niissä maissa, joissa on muslimienemmistö.      

Professori Ahmed Talibin mukaan Saudi-Arabiassa ei ole yhtään ympärileikattua naista. Sama tieto esiintyy *[[Kirkko ja kaupunki]]* -lehdessä laajennettuna Persianlahden muihinkin maihin. Todellisuudessa FGC:n tyypin III radikaalit leikkaukset ovat Saudi-Arabiassa jopa leikkauksen yleisin muoto.      

### Koraani ja hadith-perinne
Koraani ei tunne naisten sukupuolielinten silpomista. Arvostetuissa *[[hadith]]*-kokoelmissa siitä on useita lausuntoja. Hanbalistisen fiqh-koulukunnan perustajan Ahmad ibn Hanbalin kokoelma *Ahmad Ibn Hanbal (5:75)* toteaa, että ympärileikkaus on miehille välttämätöntä mutta naisille kunniallista. Naisten silpomista  koskevia *haditheja* on muissakin tärkeissä kuuteen kirjaan kuuluvissa kokoelmissa, kuten *[[Sunan Abi Dawud]]* (41:5251), *[[Sahih Muslim]]* (3:684) ja *[[Muwatta Malik|Muwatta]]* (2:19:71).      

### Islamilaiset lakikoulukunnat
Islamin suuret lakikoulukunnat pitävät silpomista joko suositeltavana tai pakollisena. Islamissa se tarkoittaa miehillä esinahan ja naisilla klitoriksen poistamista. Shafi'ilaisessa koulukunnassa se on aina pakollista. Suositeltavana *([[sunna]])* sitä pitää malikilainen, hanbalilainen ja šiialainen koulukunta. Hanafit pitävät sitä luvallisena eli islamin kannalta neutraalina. Mikään koulukunta ei pidä toimenpidettä islamin vastaisena tai kiellettynä. 

FGM:n yleisyydessä on suuria eroja myös saman lakikoulukunnan alueilla. Maliki-koulukunta suosittelee rituaalia, mutta se on silti harvinainen Marokossa, Algeriassa ja Tunisiassa, jotka ovat malikiittien aluetta. Sen sijaan saman koulukunnan hallitsemassa Sudanissa tapa on syvään juurtunut. Shafi’i-koulukunnan alueista Egyptissä ja Jemenissä tapa on vallitseva, mutta ei Palestiinassa, Libanonissa tai Syyriassa, jotka ovat myös shafi'i -koulukunnan alueita. Erot viittaavat siihen, että paikalliset tavat ovat olleet tärkeämpiä kuin uskonto säätelemään naisten silpomista.      

### Egyptissä annetut fatwat
Islamin kanta naisten silpomiseen käy ilmi uskonoppineiden antamista *[[Fatwa|fatwoista]].* Egyptin fatwa-komitean kokoelmien kolme varhaisinta *fatwaa* pitävät asiaa suositeltavana tai pakollisena. Egyptissä on annettu 2000-luvulla myös kielteisiä fatwoja naisten silpomisesta.  

* Ensimmäinen (28. toukokuuta 1949) toteaa, että naisten silpomisesta luopuminen ei ole synti. Ratkaisu tarkoittaa, että naisten ympärileikkaus ei ole pakollista. 
* Toinen fatwa (23. kesäkuuta 1951) ei hyväksy siitä luopumista. 
* Kolmas fatwa (29. tammikuuta 1981) pitää silpomista pakollisena. Sen antoi sunnilaisen islamin arvostetuimman uskonnollisen korkeakoulun eli Al-Azharin yliopiston suurimaami ja Egyptin suurmufti Mohamed Sayyed Tantawi. Suurimaamia pidetään kaikkein korkea-arvoisimpana uskonnon tulkkina sunni-islamin piirissä.

Vuonna 2005 Kairon Al Azhar -yliopiston professori Ahmed Talib, šaria-tiedekunnan dekaani, totesi, että *"*Kaikki naisten ympärileikkauksen muodot ovat pahoinpitelyä ja rikoksia eivätkä kuulu islamiin."       

Vuonna 2007 huomiota sai tapaus, jossa 11-vuotias tyttö oli kuollut silpomisen seurauksena.  Egyptin suurmufti Ali Gomaa julisti tällöin naisten silpomisen kielletyksi.

### Muualla annetut fatwat
Malesiassa Islaminuskon kansallinen neuvosto (JAKIM) antoi vuonna 2009 *fatwan,* jonka mukaan FGM oli pakollista *(wajib)*. Maassa harjoitettu muoto kuuluu ilmeisesti lähinnä symbolisen ympärileikkauksen eli tyypin IV piiriin. 

Iranissa ajatollah Khamenei julisti FGM:n luvalliseksi vuonna 2011 ja katsoi miehen oikeudeksi vaatia, että vaimo on ympärileikattu. Ajatollah Ali al-Sistani antoi vuonna 2014 fatwan, jonka mukaan FGM ei kuulu islamiin. 

Vuonna 2013 Indonesian uskonoppineiden neuvosto antoi fatwan jonka mukaan FGM on suositeltavaa. 
### Suomalainen keskustelu islamista
Suomalaiset viranomaislähteet, tiedotusvälineet, järjestöt ja eräät islamintutkijat väittävät yhdenmukaisesti, että tyttöjen ympärileikkaus ei kuulu islamiin, eikä mikään uskonto vaadi tyttöjen sukuelinten silpomista, vaan kyse on uskonnosta riippumaton kulttuuriperinne. Näin kertoi myös Iltalehti silpomisen vastaisena päivänä vuonna 2026.

Tyttöjen ympärileikkauksen vastaisissa kampanjoissa Suomessa ei ole ollut mukana yhtään islamilaista imaamia. World Visionin "Pelasta pimppi" -kampanjassa esiintyi kuitenkin Suomen islamilaisen yhdyskunnan entinen puheenjohtaja Omer Mohamed Hussein. 

Joissakin suomalaisissa muslimijärjestöissä tapa on yhdistetty islamiin. Helsingin Muslimit ry:n sivulla luvussa "Ihanteellinen musliminainen" kerrotaan Profeetan sanoneen: "“Viisi asiaa kuuluvat Fitraan (puhtauteen): Ympärileikkaus, häpykarvojen poistaminen, kainalokarvojen nyppiminen, kynsien leikkaaminen ja viiksien tasoittaminen.”

## Yhdistyneet kansakunnat
YK:n yleiskokous tuomitsi FGM:n vuonna 2012  Yhdistyneet kansakunnat alajärjestöineen katsoo, että mikään uskonto ei edistä eikä hyväksy naisten ympärileikkausta (FGM). Näin väittävät YK:n alueellinen tiedotuskeskus UNRIC, YK:n väestörahasto (UNFPA) ja Unicef 

### "FGM ei kuulu islamiin"
Vuonna 2013 järjestö julkaisi raportin FGM:n yleisyydestä, missä se laski silvottujen naisten määräksi 125 miljoonaa ja katsoi määrän olevan laskussa, sillä aiemmin se oli ollut 140 miljoonaa. Tyttöjen sukuelinten silpomista vastustava järjestö Stop FGM Middle East syytti Unicefia tietojen vääristämisestä ja mielikuvan luomisesta siitä, että kyseessä on islamilaisen tavan sijaan vain afrikkalainen heimoperinne. Unicef oli rajoittanut aineistonkeruunsa Jemeniä ja Irakia lukuun ottamatta vain Afrikan maihin. Esimerkiksi Indonesia puuttui Unicefin tilastosta, vaikka joidenkin tietojen mukaan FGM:n yleisyys siellä oli ainakin alueellisesti jopa 90 %. Indonesian 260 miljoonasta asukkaasta 80 % on muslimeita. Malesiassa ympärileikattuja naisia oli 2010-luvun alussa noin 90 %, ja yli 80 % musliminaisista piti riittiä uskonnollisena velvollisuutena. Tämä vahvisti käsitystä, että FGM on vain afrikkalainen heimotapa, joka esiintyy muutamassa mustan Afrikan maassa. Suomessa tiedotusvälineet, viranomaiset, järjestöt ja tutkijat ovat jatkaneet tämän käsityksen levittämistä.

Vuonna 2020 Unicef nosti silvottujen naisten luvun vähintään 200 miljoonaan lisättyään tilastoihin Indonesian, missä yleisyydeksi arvioitiin alle 11-vuotiailla 49 %. Pelkästään tämän olisi pitänyt tehdä 100 miljoonan lisäyksen aiemmin esitettyihin lukuihin. Unicefin listalla oli nyt 31 maata, mutta sieltä puuttuvat edelleen monet suuret muslimimaat ja muslimivähemmistöt. Esimerkiksi Intian šiialaisten keskuudessa silpominen koskee melkein kaikkia naisia.

Unicefin vuonna 2024 julkaiseman uuden arvion mukaan silpominen on lisääntynyt merkittävästi 2010-luvulta lähtien ja silvottujen naisten kokonaismäärä on 230 miljoonaa.

### "Perinnäistapoja tulee kunnioittaa"
Käsitteen "silpominen " ( tai FGM*)*  otti käyttöön Inter-African Committee on Traditional Practices Affecting the Health of Women and Children -järjestö vuonna 1990, ja vuonna 1991 Maailman terveysjärjestö (WHO) suositteli, että Yhdistyneet kansakunnat (YK) hyväksyy sen. 

YK:n päätöslauselma vuodelta 2012 käytti käsitettä FGM. Jo vuonna 1999 YK:n erityisraportoija Halima Embarek Warzaz oli vedonnut "tahdikkuuteen ja kärsivällisyyteen" ja huomautti vaarasta, että kulttuureja saatetaan demonisoida, kun tuomitaan niiden naisiin ja tyttöihin kohdistuvia käytäntöjä. UNICEF ja YK:n väestörahasto (UNFPA) ovat nykyisin siirtyneet käyttämään ilmaisua "naisten sukuelinten silpominen/leikkaaminen" (female genital mutilation/cutting, FGM/C). 

Kunnioituksesta perimätapoja kohtaan myös monet tutkijat ja kansainväliset kehitysjärjestöt ovat alkaneet käyttää termiä "naisten sukuelinten leikkaaminen" ( tai FGC). 
## Tilanne Suomessa
Poliisi tutkii silpomista törkeänä pahoinpitelynä, josta on säädetty rikoslaissa (luku 21 , § 6). Ennen silpomisen suoraa kriminalisointia vuonna 2025 sovellettiin rikoslain kohtaa, joka toteaa, että "jos pahoinpitelyssä 1) aiheutetaan toiselle vaikea ruumiinvamma, vakava sairaus tai hengenvaarallinen tila, 2) rikos tehdään erityisen raa’alla tai julmalla tavalla tai 3) käytetään ampuma- tai teräasetta taikka muuta niihin rinnastettavaa hengenvaarallista välinettä ja rikos on myös kokonaisuutena arvostellen törkeä, rikoksentekijä on tuomittava törkeästä pahoinpitelystä vankeuteen vähintään yhdeksi ja enintään kymmeneksi vuodeksi."

### Yleisyys Suomessa ja lähettäminen silvottavaksi
*[[Voima (lehti)|Voima]]*-lehden vuonna 2007 haastatteleman somalialaissyntyisen Ujuni Ahmedin sekä Tyttöjen Talo -projektivetäjän mukaan Suomesta viedään tyttölapsia ulkomaille silvottavaksi. Ujuni Ahmedin mukaan jokainen kaveri, jonka kanssa hän on asiasta keskustellut, on ympärileikattu, vaikka nämä olisivat asuneet pienestä pitäen Suomessa. 

Vuonna 2015 ilmestyneen haastatteluihin perustuvan kirjan *[[Suomen somalit (kirja)|Suomen somalit]]* mukaan tyttöjen ympärileikkauksista on Suomen somalipiireissä luovuttu. Tyttöjä kyllä lähetetään ulkomaille, mutta esimerkiksi hankkimaan lääkärintutkintoja.  

THL:n vuonna 2019 tekemän arvion mukaan Suomessa asuu noin 10 000 silpomisen läpikäynyttä tyttöä tai naista ja noin 650–3 080 silpomisuhan alla olevaa tyttöä. Vuonna 2026 opetusministeri Anders Adlercreutz (r) halusi kartoittaa sukuelinten silpomismatkojen yleisyyttä.
### Silpomisen vastainen toiminta

*[[Hymy (lehti)|Hymy]]*-lehti julkaisi numerossa 3/1976 ensimmäisenä Suomessa artikkelin tyttöjen ympärileikkauksesta Tansaniassa. Lähetystyössä  toimineet henkilöt tekivät siitä kantelun Julkisen sanan neuvostoon, joka tuomitsi artikkelin kirjoittajat.

Hallitus tilasi asiasta vuonna 1993 asiantuntijaselvityksen, jossa ehdotettiin, että riskiryhmään kuuluville tytöille kerrottaisiin heti koulunkäynnin alussa silvonnan haitat, ja heidän tilannetta seurattaisiin terveystarkastusten yhteydessä samalla kun lastentarhanopettajia koulutettaisiin asiasta. Kyseisiä toimia ei toteutettu.

Ihmisoikeusliitto on tehnyt vaikuttamistyötä tyttöjen sukuelinten silpomisen parissa sekä kouluttanut aiheesta ammattilaisia ja muita viranomaisia vuodesta 2002 lähtien. Liitto julkaisi vuonna 2004 sote-henkilöstölle tarkoitetut ympärileikkauksen ennaltaehkäisyä koskevat suositukset. Kaikkia sosiaalialan työntekijöitä ei silti ole ohjeistettu noudattamaan niitä*.* 

THL on selvittänyt väestötutkimuksissa tyttöjen ja naisten sukuelinten silpomisen esiintymistä Suomessa. Vuonna 2019 se julkaisi silpomisen estämisen toimintaohjelman. Toimintaohjelmassa on ehdotuksia siihen, miten peruspalveluissa ja lastensuojelussa voidaan parantaa kykyä tunnistaa silpomisen riski ja puuttua siihen.

Myös kehitysyhteistyöjärjestö Solidaarisuus tekee Suomessa silpomisen vastaista vaikuttamistyötä. Solidaarisuus työskentelee silpomisen lopettamiseksi Somalimaassa ja Keniassa, missä jopa 96 % tytöistä silvotaan. 

Järjestöt lähtevät valistustyössään siitä, että tyttöjen ympärileikkaus ei kuulu islamiin. Intialaisen aktivistin Mariya Taherin mukaan silpominen herkästi yhdistetään islamiin, joten käytäntöä vastustavat ovat usein puhumatta siitä, jotta eivät pelaisi islamia pelkäävien pussiin. Taher korostaa, että ”vastoin yleistä luuloa silpomista harjoittavat muutkin kuin muslimit [...] Siellä, missä sitä tapahtuu muslimiyhteisöissä, se on pienen vähemmistön asia”. 

### Lakialoite 2019 ja ministeriön mietintö
Vuonna 2019 jätettiin kansalaisaloite erillislaista tyttöjen ympärileikkausta vastaan. Lakivaliokunta vaati myös poikien ei-lääketieteellisten ympärileikkauksen sääntelyn selvittämistä. Oikeusministeriön työryhmän kaavailema laki olisi kieltänyt myös lievimmät muodot, mikä olisi ollut ongelma yhdenvertaisuudelle, ellei poikien ympärileikkausta kiellettäisi. Myös oikeusministeriön edustajat olivat tätä mieltä. Jos lievimpiä muotoja ei kiellettäisi laissa, se olisi ongelma, koska ne ovat jo nyt kiellettyjä tyttöjen osalta: ne tulkitaan pahoinpitelyiksi. Oikeusministeriö käynnisti kurinpitotoimet virkamiehiään vastaan, koska työryhmä oli käsitellyt poikien ympärileikkauksia eikä työryhmän helmikuun 2022 mietintöä ei ole julkaistu.

### Lakimuutos 2025
Elokuussa 2024 eduskunta antoi lakiesityksen rikoslain muuttamisesta. Lakiesitykselle ei ollut yhtään vastustajaa eduskunnassa. Poikien silpomiskiellolle ei kuitenkaan löytynyt riittävää kannatusta. Silpomista koskeva lakimuutos astui voimaan vuonna 2025. Siinä todetaan: Joka poistaa kokonaan tai osittain tai muuten vahingoittaa naisen tai tytön ulkoista sukuelintä, on tuomittava *naisen sukuelinten silpomisesta* vankeuteen vähintään yhdeksi ja enintään kymmeneksi vuodeksi. Yritys on rangaistava. Myös tytön vieminen ulkomaille silpomista varten tuli rangaistavaksi. Lain mukaan se, joka "vie naisen tai tytön ulkomaille tai pakottaa tai taivuttaa naista tai tyttöä alistumaan 6 b §:ssä tarkoitettuun tekoon on tuomittava *naisen sukuelinten silpomisen valmistelusta* vankeuteen vähintään neljäksi kuukaudeksi ja enintään viideksi vuodeksi."

## Katso myös
* Ympärileikkaus uskonnoissa
*Islam ja naiset 

## Lähteet
* 
*
*
*
*
*
*
*
*
*Wensinck, A. J.: ”Khitan”. Teoksessa *The Encyclopaedia of Islam*, toim. Sir H. A. R. Gibb. Brill, 1967. Google-kirjat, viitattu 21.4.2021. 
### Viitteet

## Aiheesta muualla

* Sosiaali- ja terveysministeriö. Sukuelinten silpominen — esite maahanmuuttajille 
* YLEn Elävä arkisto: Ympärileikatut somalinaiset
* Campaigns against female circumcision can have the reverse effect